Foto "La mulţi ani, prinţesă Charlotte!" Fiica prinţului William şi a lui Kate Middleton a împlinit 9 ani
Prinţul William şi soţia sa, Kate, au dat publicităţii joi o fotografie a fiicei lor, Charlotte, pentru a marca cea de-a 9-a aniversare a prinţesei, transmite Reuters.
În fotografia realizată recent de mama sa, Charlotte, prinţesă de Wales, cel de-al doilea copil al prinţului William şi al lui Kate, zâmbeşte fericită din grădina reşedinţei familiei sale din Windsor.
"La mulţi ani, prinţesa Charlotte! Vă mulţumim pentru toate mesajele de felicitare pe care le-am primit azi", este mesajul care însoţeşte fotografia publicată pe contul de X al cuplului princiar.
Recent, Prinţul şi Prinţesa de Wales au sărbătorit 13 ani de la căsătorie. Cu această ocazie, cuplul regal a postat o fotografie nemaivăzută până acum, de la nunta lor. Postarea a strâns rapid zeci de mii de like-uri şi comentarii. Începutul acestui an a fost însă greu pentru familia regală care a anunţat că atât Kate, cât şi regele Charles sunt trataţi pentru cancer.